**Γιώργος Μολέσκης, [Περπατούσα κάτω από ψιλή βροχή]**

Περπατούσα κάτω από ψιλή βροχή  
στη φθινοπωρινή Θεσσαλονίκη  
Στη διασταύρωση Εγνατίας και Αριστοτέλους  
έπεσα πάνω σ’ ένα αδέσποτο σκυλί

Είχε βλέμμα ερευνητικό, λίγο θλιμμένο  
κ ήταν ψηλό κι αδύναμο –μου φάνηκε πεινασμένο  
το κοίταξα και με κοίταξε κι αυτό  
έβγαλα από την τσέπη μου πενήντα λεπτά  
και του αγόρασα ένα κουλούρι  
από τον πλανόδιο πωλητή  
που κούρνιαζε κάτω από μια τέντα  
του το πρόσφερα, το πήρε απρόθυμα στο στόμα  
το κράτησε για λίγο και το άφησε  
Ύστερα διασταύρωσε ήσυχα το δρόμο  
περνώντας ανάμεσα στα αυτοκίνητα.

Έτσι με τη χειρονομία αυτή  
ένα αδέσποτο σκυλί σε ξένη πόλη  
ξεσκέπασε όλη την ασήμαντη γενναιοδωρία μου  
ξεγύμνωσε τη ματαιοδοξία μου  
και μου στέρησε το αίσθημα της ικανοποίησης  
για μια φτηνή χειρονομία  
για την ελεημοσύνη της δεκάρας.

***Το ημιτελές ποίημα,*2014**

## ****Μυρσίνη Γκανά, [Εγώ θα σε περιμένω]****

Εγώ θα σε περιμένω  
κάθε μέρα με λαχτάρα  
και θα πηδάω πάνω σου  
με αγάπη  
όταν θα μπαίνεις  
και θα σου δίνω υγρά φιλιά  
και θα περνάω το χέρι μου  
απ’ τα μαλλιά σου  
όπως σου αρέσει  
θα βγαίνουμε βόλτα οι δυο μας  
θα μοιραζόμαστε ένα κρεβάτι  
και το πρωί θα σε κοιτάζω  
μες στα μάτια προτού φύγω.  
Γι’ αυτό σου λέω,  
ξέχνα το σκυλί  
ας γίνουμε κατοικίδια  
ο ένας για τον άλλο.

***Τα πέρα μέρη,*2017**